b'\n_START_ARTICLE_\nWihuritalo\n_START_SECTION_\nHistoria\n_START_PARAGRAPH_\nWihuritalo, aikaisemmalta nimelt\xc3\xa4\xc3\xa4n Wihurin linna, rakennettiin alun perin Kulosaaren Rantahotelliksi. Sen rakennusty\xc3\xb6t alkoivat vuonna 1916, ja linna valmistui vuonna 1917. Arkkitehtina toimi Lars Sonck._NEWLINE_Hotellin tarkoituksena oli tehd\xc3\xa4 Helsingist\xc3\xa4 johtava ven\xc3\xa4l\xc3\xa4isturismin keskus. Etenkin pietarilaisia rikkaita haluttiin houkutella kaupunkiin. Heist\xc3\xa4 odotettiin merkitt\xc3\xa4v\xc3\xa4\xc3\xa4 asiakaskuntaa uudelle hotellille._NEWLINE_Hotellin rakennutti AB Br\xc3\xa4nd\xc3\xb6 Villastad, joka oli perustanut silloin asuttamattomalle Kulosaarelle hienon ja uudenaikaisen huvilakaupungin. Yhti\xc3\xb6 oli ostanut saaren vapaaherra J. F. A. G. Cronstedtilta vuonna 1907. Arkkitehteina toimivat silloin Armas Lindgren ja Lars Sonck. Br\xc3\xa4nd\xc3\xb6 Villastadin omistama Kulosaaren ravintola, eli nykyinen Kulosaaren Casino, oli tuottanut hyvin, joten alueelle p\xc3\xa4\xc3\xa4tettiin rakentaa hotelli._NEWLINE_Hotelli rakennettiin paljaspintaisesta kalkkihiekkakivest\xc3\xa4. Hotellissa oli 40 huonetta ja kaikki sen ajan mukavuudet: keskusl\xc3\xa4mmitys, juokseva vesi (l\xc3\xa4mmin ja kylm\xc3\xa4) sek\xc3\xa4 kaukopuhelinyhteys. My\xc3\xb6s hissi asennettiin kerrosten v\xc3\xa4liin. Hotellin ensimm\xc3\xa4isess\xc3\xa4 kerroksessa toimi vastaanotto, ravintola ja lehtihuone. Ulkopuolella oli katettu terassi._NEWLINE_Ensimm\xc3\xa4inen maailmansota pilasi hotellia koskevat suunnitelmat, sill\xc3\xa4 pietarilaismatkailijoita ei saapunut sodan takia. Sotien v\xc3\xa4lill\xc3\xa4 rakennus toimi t\xc3\xa4ysihoitolatyyppisen\xc3\xa4 pensionaattina. Talossa asui Ruotsin suurl\xc3\xa4hettil\xc3\xa4s von Heidenstam, kun Ruotsin Helsingin-suurl\xc3\xa4hetyst\xc3\xb6\xc3\xa4 kunnostettiin sek\xc3\xa4 joitakin valkoisia ven\xc3\xa4l\xc3\xa4isi\xc3\xa4 emigrantteja. 1930-luvulle asti hotellin ty\xc3\xb6ntekij\xc3\xa4t olivat ulkomaalaisia, koska Suomessa ei ollut tuolloin p\xc3\xa4tev\xc3\xa4\xc3\xa4 hotelli- ja ravintola-alan koulutusta._NEWLINE_Toisen maailmansodan aikana rakennus toimi mm. neuvolana. Talo s\xc3\xa4\xc3\xa4styi pommituksista. Sodanj\xc3\xa4lkeisen asuntopulan vuoksi talosta tehtiin vuokra-asuntola. Talo rapistui sodan aikana ja sen j\xc3\xa4lkeisen ajan pahasti._NEWLINE_Wihuri-Yhtym\xc3\xa4 osti talon vuonna 1963 muuttaakseen sen toimistoksi. My\xc3\xb6s Wihurin entinen p\xc3\xa4\xc3\xa4konttori sijaitsi Kulosaaressa, mutta se oli liian pieni suuren yhti\xc3\xb6n johtoa varten. Rakennus oli halpa huonon kuntonsa vuoksi._NEWLINE_Museovirasto vaati ettei taloa pureta, vaan se korjataan vanhojen s\xc3\xa4\xc3\xa4nt\xc3\xb6jen ja kaavojen mukaisesti. Huonokuntoiseen taloon tehtiin mittava remontti, joka valmistui vuonna 1964. Remontin teki rakennusyhti\xc3\xb6 Kallio-Eriksson. Talo oli tarkoitus remontoida Sonckin mallin mukaisesti, mutta osa Sonckin alkuper\xc3\xa4isist\xc3\xa4 piirroksista oli hukassa._NEWLINE_Nykyisin Wihuritalona tunnettu talo on toiminut Wihuri-konsernin p\xc3\xa4\xc3\xa4konttorina vuodesta 1964. Toimistoon tuli 1970-luvulla ensimm\xc3\xa4iset tietokoneet, mik\xc3\xa4 oli suurin muutos sitten 1960-luvun remontin. Kansallisromantiikan ajalle tyypillisesti Wihuritalon sis\xc3\xa4seini\xc3\xa4 ja kattoja koristivat v\xc3\xa4rikk\xc3\xa4\xc3\xa4t maalaukset, ja osa taiteilija Bruno Tuukkasen maalauksista on restauroitu talon n\xc3\xa4yttelytilassa. Rakennuksen toisessa tornissa on merenkulkuhenkinen museo. Talossa on vain yksi hissi.'